  Туспуктэм: Григорий Фомин Анжелика Тихонова корреспондент Удмуртиысь «Пушкинской карта» возись егитъёслы Ижкарысь Чеберлыко киужъёсъя йӧскалык центрысь сизьым пӧртэм мастер-классъёсы пыриськыны ӵекто. Со сярысь элькун тӧролэн но кивалтэтлэн пресс-службазы ивортӥз. Центрысь ӧнерчиос ужасьёс пужыё куиськонэз, писпуэн, кортэн, лыосын, сюръёсын, куэн, гынэн, горд сюрен ужан амалъёсты, калык шудонъёсты, росписез, вуриськонэз, куиськоэз, керттӥськонэз, удмурт дӥсь, чеберъяськон, крезьгуро инструментъёс кылдытонэз азинтон но вӧлмытон бордын тыршо. Егитъёслы «Пушкинской картая» таӵе мастер-классъёс ӵекто: «Перепечи» – мылкыд карисьёсты удмурт куно пумитан сямъёсын, перепеч пӧран амалъёсын тодматозы; «Струны удмуртской души» – крезьгуро инструментъёс лэсьтӥсь кибашлы, крезьгурась, post-dukes ӵектослэн кивалтӥсез Евгений Бикузин (Чудья Жени) кылзӥсьёсты кубызэн тодматоз, крезьгуро арбериен шудон сямъёс но солэн туала улонэз сярысь, кызьы со лэсьтӥське мадёз; «Набойка по ткани» – басма вылэ шуккем пужы пуктыны дышетозы; «Браслет тканый» – суйпоскеслэн историеныз но сое куонъя вунэм амалъёсын тодматозы; «Массажёр из бересты» – кызьпу туйлэсь массажёр лэсьтыны валэктозы; Йӧскалык модая «Луло» студилэн курсэз – со улсын дышетон кык ӧръя мыноз: «Мода» но «Сямъёс». Кибашлыос егитъёсты вашкалазэ туалаеныз герӟаны дышетозы; «Мелодия ветра» – мылкыд карисьёсты бадьпу ньӧрлэсь арбериос лэсьтонэн тодматозы, сусыпулэн, ньӧрлэн тунсыко аслыкъёссы (свойствооссы) сярысь вералозы. Пусъём, Удмуртиысь егитъёс 2022-тӥ ар кутсконысен «Пушкинской картая» 62 сюрс 269 билетъёс басьязы ни. Тодэ вайытом, «Пушкинская карта» программа 2021-тӥ арын 1-тӥ куарусёнысен ужаны кутскиз. Егитъёслы нимаз банк картае лулчеберет ужрадъёсы ветлыны 3 сюрс манет висъяллязы. 2022-тӥ арысен коньдонлэсь быдӟалазэ 5 сюрсозь будэтӥзы. Тегъёс: Удмуртия кибашлыос егитъёс киуж Лулчеберет Ижкар  